RESOLUCIÓN conxunta do 24 de abril de 2008, da Secretaría Xeral de Emigración e da Secretaría Xeral de Política Lingüística, pola que se anuncian, con carácter gratuíto, cursos preparatorios de lingua galega para os niveis Celga e de extensión cultural, para galegos residentes no exterior e persoas interesadas no idioma e na cultura de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 05/05/2008

O artigo 5 do Estatuto de autonomía de Galicia establece o galego como lingua propia de Galicia; así mesmo, establece que os poderes públicos de Galicia garantirán o uso normal e oficial dos dous idiomas e potenciarán o emprego do galego en todos os planos da vida pública, cultural e informativa, e disporán os medios necesarios para facilitar o seu coñecemento.
O Estatuto de autonomía de Galicia, no seu artigo 4.2º, dispón que lles corresponde aos poderes públicos de Galicia promover as condicións para que a liberdade e a igualdade do individuo e dos grupos en que se integran sexan reais e efectivas, remover os atrancos que impidan ou dificulten a súa plenitude e facilitar a participación de todos os galegos na vida política, económica, cultural e social.
Así mesmo, o artigo 7 do Estatuto establece que as comunidades galegas asentadas fóra de Galicia poderán solicitar, como tales, o recoñecemento da súa galeguidade entendida como o dereito a colaboraren e compartiren a vida social e cultural do pobo galego.
Segundo o artigo 27 do Estatuto, a Comunidade Autónoma galega ten competencia exclusiva na promoción e no ensino da lingua galega.
A Lei 3/1983, do 15 de xuño, de normalización lingüística, establece no artigo 21 que o Goberno galego fará uso dos recursos necesarios para que os galegos residentes no exterior poidan dispor de servizos culturais e lingüísticos no idioma propio de Galicia.
O artigo 6 c) da Lei 4/1983, do 15 de xuño, de recoñecemento da galeguidade, establece que o recoñecemento da galeguidade das comunidades galegas implica na orde cultural o dereito a colaborar no impulso das actividades culturais e espectáculos orientados a preservar e fomentar o desfrute da lingua, cultura e tradicións galegas, e o artigo 7.2º desta lei establece a obriga de lles facilitar ás comunidades galegas a organización de cursos de lingua e cultura galega.
De acordo coas funcións establecidas no Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, a Secretaría Xeral de Emigración e a Secretaría Xeral de Política Lingüística convocan, mediante esta resolución conxunta, cursos preparatorios de lingua galega, para os niveis Celga e cursos de extensión cultural dirixidos ás entidades galegas do exterior e/ou outras entidades sen fins de lucro.
Por iso, con cargo aos créditos asignados a esta finalidade no exercicio 2008, consonte o establecido na Lei 4/1983, do 15 de xuño, de recoñecemento da galeguidade, e na Lei 3/1983, do 15 de xuño, de normalización lingüística, no uso das funcións que a Secretaría Xeral de Emigración e a Secretaría Xeral de Política Lingüísticas teñen atribuídas,
DISPOÑEN:
Artigo 1º.-Obxecto.
Esta resolución ten por obxecto a convocatoria de cursos preparatorios de lingua galega, para os niveis Celga e de extensión cultural, para a súa realización nos centros galegos do exterior e/ou noutras entidades legalmente constituídas segundo se establece no artigo seguinte.
Artigo 2º.-Solicitantes.
Poderán solicitar a realización destes cursos as entidades galegas que teñan recoñecida a galeguidade ou a súa condición de centro colaborador, así como outras entidades sen fins de lucro radicadas no exterior, legalmente constituídas, que contribúan a favorecer a difusión e preservación do patrimonio cultural galego no exterior.
Artigo 3º.-Beneficiarios dos cursos.
Estes cursos van dirixidos, preferentemente, aos galegos residentes no exterior, aínda que poden participar tamén outras persoas interesadas no idioma e na cultura de Galicia.
O número de asistentes será de 20 persoas como mínimo, agás casos excepcionais debidamente xustificados. Co obxecto de acadar o número mínimo de alumnos, poderán formular unha solicitude conxunta varias entidades das establecidas no artigo 2º, para a realización dun único curso.
Dado o carácter gratuíto dos cursos e para garantir un uso eficiente dos recursos públicos, se durante a realización dos cursos o número de asistentes non alcanzase o mínimo previsto na epígrafe anterior, a Secretaría Xeral de Emigración conxuntamente coa Secretaría Xeral de Política Lingüística poderán acordar a cancelación do curso.
Artigo 4º.- Características dos cursos.
1. Todos os cursos terán unha duración de 75 horas e realizaranse, ordinariamente, con carácter intensivo (4 horas día). Non obstante, o horario das clases axustarase ás necesidades dos solicitantes e o curso terá unha duración ordinaria dun mes ou, excepcionalmente, de ata tres meses, para os casos en que existan profesores de galego xa desprazados aos lugares en que se impartan, nos que o horario recomendado é de 2 horas e media/día.
2. O programa e contido dos cursos de lingua galega, preparatorios para as probas Celga, serán os regulados na Orde do 16 de xullo de 2007 da Consellería de Presidencia, Administracións Públicas e Xustiza, publicada no Diario Oficial de Galicia nº 146, do 30 de xullo, que regula os certificados oficiais acreditativos dos niveis de coñecemento da lingua galega (Celga) e as probas para obtelos. Establece, de acordo cos estándares da Asociación de Avaliadores de Linguas Europeas, cinco niveis oficiais de coñecemento da lingua, que van do Celga 1 ao Celga 5.
Eses cursos deben axustarse aos obxectivos da referida orde, así como ao programa e ao contido curricular establecido no seu anexo III.
Para conseguir o adecuado rendemento e aproveitamento destes cursos, cómpre garantir a homoxeneidade de coñecementos do alumnado participante. Tanto os particulares como as entidades, ao formularen as solicitudes, deberán ter en conta a definición de contidos previstos na norma anterior.
En todo caso, será o profesor o que -no momento de iniciar o curso- valorará os coñecementos previos dos/as alumnos/as e decidirá o nivel Celga máis aconsellable para os seus coñecementos.
Non se expedirá ningún tipo de certificación ou diploma de asistencia. Para obter a acreditación do nivel de coñecemento e dominio de lingua galega, os interesados terán que realizar as probas correspondentes que convoque a Secretaría Xeral de Política Lingüística e que se efectuarán en maio/xuño e/ou novembro/decembro de cada ano. As datas e os lugares onde se realicen as probas para a obtención dos certificados de lingua galega serán publicadas na páxina web da Secretaría Xeral de Emigración www.galiciaaberta.com.
3. Por outra banda, o contido e o programa dos cursos de extensión cultural serán os sinalados na Orde do 1 de abril de 2005, publicada no Diario Oficial de Galicia nº 71, do 14 de abril, que se completará con novos contidos que proporcionen unha visión da historia e da actualidade de Galicia nos seus aspectos socioeconómicos e culturais.
Ao remate destes cursos as persoas que obteñan a cualificación de apto recibirán o diploma correspondente. A asistencia ás clases é obrigatoria. A ausencia de cada un dos asistentes non poderá ser superior ao 10% da duración total do curso para optar á cualificación de apto.
4. Os cursos serán gratuítos para todos os participantes.
5. As modalidades dos cursos convocados para o ano 2008 son as seguintes:
-Cursos de formación en lingua galega de catro niveis distintos de coñecemento, válidos para a obtención dos certificados de lingua galega 1 (Celga1), lingua galega 2 (Celga 2), lingua galega 3 (Celga 3) e lingua galega 4 (Celga 4).
O certificado de lingua galega 1 (Celga 1) acredita unha competencia no uso da lingua que permite satisfacer as necesidades de comunicación máis básicas.
O certificado de lingua galega 2 (Celga 2) acredita unha competencia no uso da lingua suficiente para intervir nun conxunto variado de situacións de comunicación con relativa seguridade e eficacia.
O certificado de lingua galega 3 (Celga 3) acredita unha competencia no uso da lingua que permite empregala cun grao importante de corrección normativa sobre temas diversos.
O certificado de lingua galega 4 (Celga 4) acredita unha competencia no uso da lingua suficiente para expresarse con fluidez e espontaneidade na maior parte das situacións comunicativas.
-Cursos de extensión cultural, para persoas interesadas en manter o achegamento a Galicia, á súa realidade cultural actual, á súa historia, literatura, lingua e resto de expresións sociais e culturais da nosa terra.
Artigo 5º.-Financiamento dos cursos.
1. A Secretaría Xeral de Emigración farase cargo dos seguintes custos:
a) Cando os profesores residan a máis de cen quilómetros do lugar de impartición do curso, farase cargo do custo do desprazamento destes e a maiores concederá unha cantidade de mil cincocentos euros (1.500 ) para os gastos de aloxamento e manutención, cantidade que poderá incrementarse en función do crédito dispoñible e do lugar de realización do curso.
b) Cando os profesores residan a cen quilómetros ou menos do lugar de impartición do curso, farase cargo do custo dos desprazamentos diarios que xustifique en transporte público colectivo ata un máximo de 1.000 euros. No caso excepcional de utilizar un vehículo particular a contía para indemnizar será de 0,19 euros por quilómetro ata o máximo previsto.
c) Custo do material para a realización do curso e do seu envío.
Estes gastos financiaranse con cargo á partida orzamentaria 04.50.312C.226.07 dos orzamentos xerais da Comunidade Autónoma de Galicia para o ano 2008. O importe destinado para este fin será de sesenta mil euros (60.000 ), cantidade que podería incrementarse segundo as dispoñibilidades orzamentarias.
2. Serán por conta da Secretaría Xeral de Política Lingüística o nomeamento e o custo do profesorado ocasionado pola impartición destes cursos, que aboará directamente a cada profesor con cargo á partida orzamentaria 04.60.151A.640.2 dos orzamentos xerais da Comunidade Autónoma de Galicia para o ano 2008. O importe destinado a este fin será de cento oitenta mil euros (180.000 ).
O módulo fixado para cada curso é de tres mil euros (3.000 ) a razón de corenta euros hora (40 /h). Se se acordase a cancelación dun curso por falta de asistentes, o/a profesor/a será retribuído de acordo coas horas impartidas máis cen euros (100 ) en concepto de indemnización.
3. As entidades ás que se lles conceda o curso comprométense na súa solicitude a facilitar as instalacións axeitadas para a realización do curso no lugar onde se desenvolva.
Artigo 6º.-Programación e desenvolvemento dos cursos.
1. Os cursos que se soliciten e impartan ao abeiro desta resolución rematarán antes do 1 de decembro de 2008.
2. Os cursos terán lugar nas localidades e entidades ás que se conceda mediante resolución conxunta da Secretaría Xeral de Emigración e da Secretaría Xeral de Política Lingüística, para o que se terán en conta as solicitudes recibidas e a dispoñibilidade orzamentaria.
Artigo 7º.-Lugar e prazo de presentación.
1. Lugar de presentación.
As entidades galegas presentarán as solicitudes, xunto co resto da documentación, na Secretaría Xeral de Emigración (r/ Basquiños, 2 - 15704. Santiago de Compostela, A Coruña), ou ben en calquera dos lugares previstos no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
Así mesmo, poderanse presentar solicitudes na Delegación da Xunta de Galicia en Bos Aires (República Arxentina), creada polo Decreto 157/2007, do 26 de xullo, cuxa área xeográfica de actuación é a República Arxentina e a República Oriental do Uruguai.
2. Prazo.
O prazo de presentación de solicitudes será dun mes contado desde o día seguinte ao da data de publicación desta resolución no Diario Oficial de Galicia. Se o último día do prazo fose sábado ou inhábil, o prazo prorrogarase ata o seguinte día hábil.
Artigo 8º.-Documentación.
A documentación necesaria para solicitar estes cursos será:
1. Solicitude da entidade segundo o modelo do anexo desta resolución.
2. Relación nominal dos participantes preinscritos en que constarán: apelidos e nome, idade, número do DNI ou do pasaporte e grao de ascendencia galega, se é o caso.
No suposto de que a documentación presentada fose incompleta, a Secretaría Xeral de Emigración requirirá ao interesado para que no prazo de dez días emende a súa solicitude, indicándolle que, se non o fixese, se considerará que desistiu da súa petición, logo da resolución ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común.
Na solicitude da entidade deberase indicar as datas, lugar e horarios do curso.
Será preceptivo que a entidade ou conxunto de entidades solicitantes designen unha persoa que coordine as xestións desta actividade coa secretaría, debendo indicar o seu nome e apelidos, número de teléfono e horario de localización.
Artigo 9º.-Comisión avaliadora.
1. A proposta de concesión de cursos será realizada por unha comisión avaliadora, que actuará como órgano instrutor, integrada por dous/dúas representantes da Secretaría Xeral de Emigración e un representante da Secretaría Xeral de Política Lingüística.
2. Os criterios de valoración para a concesión dos cursos serán os que se sinalan a continuación:
-Número de persoas preinscritas para o curso.
-Menor número de cursos de lingua galega e de extensión cultural concedidos á entidade solicitante en anos anteriores.
Artigo 10º.-Tramitación e resolución.
1. Efectuada a proposta de selección pola comisión avaliadora, esta elevará informe proposta ao secretario xeral de Emigración e á secretaria xeral de Política Lingüística para que resolvan.
2. A concesión dos cursos quedará condicionada á existencia de profesores habilitados pola Secretaría Xeral de Política Lingüística que poidan impartilos. Isto é, que non exista unha imposibilidade material, por causas sobrevidas, dos profesores designados para a impartición dos cursos.
3. As resolucións sobre a concesión dos cursos notificaránselle ás entidades adxudicatarias e publicarase na páxina web da Secretaría Xeral de Emigración (www.galiciaaberta.com) e da Secretaría Xeral de Política Lingüística (www.es/linguagalega) a relación de cursos concedidos.
No caso de que a entidade adxudicataria do curso renuncie ou suspenda o curso concedido, este poderá ser adxudicado á seguinte entidade que lle corresponda con base na puntuación acadada no proceso de baremación previo á resolución, sempre e cando exista crédito suficiente para a concesión dese curso.
4. O prazo máximo para resolver será de tres meses, que comezará a contar desde a data de publicación desta resolución no Diario Oficial de Galicia. Transcorrido o dito prazo sen que se ditasen as resolucións expresas, poderán entenderse desestimadas as solicitudes, de acordo co establecido no artigo 44.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
As resolucións que se diten neste procedemento esgotan a vía administrativa, e contra elas poden interpoñer potestativamente recurso de reposición ante o mesmo órgano que as ditou, no prazo dun mes contado a partir do día seguinte ao da recepción da correspondente notificación, no caso das resolucións expresas, e no prazo de tres meses contados a partir do día seguinte a aquel en que se entenda producido o acto presunto, de acordo co disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común.
Así mesmo, poderán interpoñer recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte o da recepción da correspondente notificación, no caso de resolucións expresas, ou no prazo de seis meses contados a partir do día seguinte a aquel en que se entenda producido o acto presunto, no caso de resolucións desestimadas por silencio administrativo, de acordo co establecido na Lei 29/1998, do 13 de xullo, reguladora da xurisdición contencioso-administrativa.
Artigo 11º.-Seguimento.
1. A Secretaría Xeral de Emigración e a Secretaría Xeral de Política Lingüística poderán adoptar cantas medidas consideren oportunas para o seguimento e control do cumprimento da finalidade que motivou a concesión do curso, de conformidade coa normativa aplicable na materia.
2. A solicitude do curso supón o compromiso de aceptar que a Secretaría Xeral de Emigración e a Secretaría Xeral de Política Lingüística efectúen as comprobacións que consideren necesarias para asegurar o cumprimento do contido e as condicións deste.
3. O incumprimento por parte das entidades adxudicatarias dos cursos, das condicións impostas con motivo da concesión, comportará a imposibilidade de ser beneficiario deste tipo de programas en edicións futuras.
4. Ao remate do curso, a entidade remitirá á Secretaría Xeral de Emigración unha memoria informativa e acreditativa sobre o seu desenvolvemento.
Artigo 12º.-Recursos.
Contra esta resolución cabe interpoñer potestativamente recurso de reposición ante o órgano que a ditou, no prazo dun mes contado a partir do día seguinte ao da súa publicación no Diario Oficial de Galicia.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da súa publicación, de acordo co establecido na Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 24 de abril de 2008.
Mª Sol López Martínez 	Manuel Luís Rodríguez González
Secretaria xeral de Política	Secretario xeral de Emigración Lingüística
Ver referencia pdf "08500D006P015.PDF"